CELEX: C2007/117/38
Language: el
Date: 2007-05-26 00:00:00
Title: Υπόθεση T-82/07: Προσφυγή της 14ης Μαρτίου 2007 — Kliq (σε πτώχευση) κατά Επιτροπής

26.5.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 117/24
            
         Προσφυγή της 14ης Μαρτίου 2007 — Kliq (σε πτώχευση) κατά Επιτροπής
   (Υπόθεση T-82/07)
   (2007/C 117/38)
   Γλώσσα διαδικασίας: η ολλανδική
   Διάδικοι
   
      Προσφεύγοντες: Jan Rudolf Maas και Cornelis Van den Bergh ως σύνδικοι της πτωχεύσεως της εταιρίας περιορισμένης ευθύνης Kliq BV (Apeldoorn, Κάτω Χώρες) (εκπρόσωποι: G. van der Wal και T. Boesman, advocaten)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγόντων
   Οι προσφεύγοντες ζητούν από το Πρωτοδικείο:
   
               —
            
            
               να ακυρώσει την απόφαση της Επιτροπής της 19ης Ιουλίου 2006 στην υπόθεση C-30/2005 και
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Οι προσφεύγοντες βάλλουν κατά της αποφάσεως 2006/939/ΕΚ της Επιτροπής, της 19ης Ιουλίου 2006, σχετικά με το καθεστώς ενισχύσεων που κοινοποίησαν οι Κάτω Χώρες υπέρ της KG Holding NV (1).
   Η σχεδιασθείσα ενίσχυση αφορούσε μια ενίσχυση αναδιαρθρώσεως που οι Κάτω Χώρες ήθελαν να χορηγήσουν στην KG Holding NV με ένα ήδη εγκεκριμένο δάνειο διασώσεως και με μετοχοποίηση των τόκων του δανείου αυτού. Με την προσβαλλόμενη απόφαση, η Επιτροπή κήρυξε ασύμβατο με την κοινή αγορά το μέτρο ενισχύσεως που είχε τη μορφή ενισχύσεως αναδιαρθρώσεως.
   Η Επιτροπή έκρινε επίσης ότι οι Κάτω Χώρες πρέπει να ανακτήσουν από την KG Holding NV και τη θυγατρική της Kliq BV το μέρος της ενισχύσεως το οποίο ως δάνειο διασώσεως μεταφέρθηκε από την KG Holding NV στην Kliq BV και μετατράπηκε σε εταιρικά μερίδια και ότι οι Κάτω Χώρες πρέπει να αναγγείλουν τις απαιτήσεις τους κατά της KG Holding NV και/ή της Kliq Reïntegratie στους συνδίκους των πτωχεύσεων των εταιριών αυτών.
   Προς στήριξη της προσφυγής τους, οι προσφεύγοντες προβάλλουν, πρώτον, ότι η Επιτροπή κακώς αποφάνθηκε επί της ολοσχερούς καταβολής των κατεχομένων από την KG Holding NV εταιρικών μεριδίων της Kliq BV μέσω συμψηφισμού της υποχρεώσεως της KG Holding NV με την απαίτηση της KG Holding NV κατά της Kliq BV βάσει της συμβάσεως δανείου. Τούτο δεν αποτέλεσε μέρος της αποφάσεως της 5ης Αυγούστου 2005 (2) με την οποία κινήθηκε η διαδικασία. H Επιτροπή ενήργησε κατά κατάχρηση των εξουσιών της και σε αντίθεση με το δικαίωμα άμυνας και το δικαίωμα ακροάσεως. Δεύτερον, η Επιτροπή κακώς έκρινε ότι η Kliq BV πρέπει να θεωρηθεί αποδέκτης κρατικής ενισχύσεως ποσού 9,25 εκατομμυρίων ευρώ. Εν προκειμένω, η Επιτροπή κακώς δεν έλαβε υπόψη το γεγονός ότι η κατά τις αιτιολογικές σκέψεις 43 και 46 της προσβαλλομένης αποφάσεως «μετατροπή του δανείου διάσωσης σε εταιρικό κεφάλαιο »ουδόλως δύναται να καταλογιστεί στις Κάτω Χώρες και ως εκ τούτου δεν μπορεί να χαρακτηριστεί ως κρατική ενίσχυση υπό την έννοια του άρθρου 87, παράγραφος 1, ΕΚ. Έτσι, η Επιτροπή υπέπεσε σε σφάλματα εκτιμήσεως όσον αφορά τα πραγματικά περιστατικά. Για τους λόγους αυτούς, κατά τους προσφεύγοντες η προσβαλλόμενη απόφαση είναι από πραγματικής και/ή νομικής απόψεως εσφαλμένη, ή τουλάχιστον ακατανόητη και/ή εσφαλμένως ή ανεπαρκώς αιτιολογημένη και αντίθετη προς το άρθρο 87 ΕΚ και/ή το άρθρο 253 ΕΚ.
   Τρίτον, η Επιτροπή παρέλειψε να αποδείξει ότι η φερόμενη ενίσχυση δύναται να επηρεάσει δυσμενώς τον ανταγωνισμό και το εμπόριο μεταξύ κρατών μελών, ή τουλάχιστον είναι ανεπαρκώς αιτιολογημένο αυτό που η Επιτροπή έκρινε εν προκειμένω.
   Τέταρτον, η Επιτροπή κακώς όρισε ότι οι Κάτω Χώρες πρέπει να ανακτήσουν από την KG Holding NV και την Kliq BV τη φερόμενη ενίσχυση ποσού 9,25 εκατομμυρίων ευρώ. Με την πτώχευση της KG Holding NV, της Kliq Reïntegratie και της Kliq BV, η ανάκτηση των φερόμενων ενισχύσεων είναι εις το διηνεκές αδύνατη και εν πάση περιπτώσει είναι άσκοπη, υπό την έννοια ότι η ανάκτηση μέσω αναγγελίας στους συνδίκους των πτωχεύσεων των πιο πάνω εταιριών δεν είναι αναγκαία, και μάλιστα είναι εντελώς περιττή για να δοθεί τέλος στη νόθευση του ανταγωνισμού.
   Πέμπτον, η Επιτροπή κακώς όρισε ότι το ποσό που οι Κάτω Χώρες πρέπει να ανακτήσουν από την KG Holding NV και την Kliq BV περιλαμβάνει και τους τόκους από την ημερομηνία που οι επί μέρους δόσεις τέθηκαν στη διάθεση των αποδεκτών μέχρι την ημερομηνία της πραγματικής ανακτήσεώς τους. Η απαίτηση αυτή είναι αντίθετη με το εθνικό πτωχευτικό δίκαιο.
   
      (1)  ΕΕ L 366, σ. 40.
   
      (2)  Κρατική ενίσχυση C 30/2005 (πρώην N 78/2004) — Ενίσχυση αναδιαρθρώσεως της KG Holding NV — Πρόσκληση για την υποβολή παρατηρήσεων σύμφωνα με το άρθρο 88, παράγραφος 2, της Συνθήκης ΕΚ (ΕΕ 2005, C 280, σ. 2).